Κανονισμός (ΕΚ) αριθ. 1173/2000 της Επιτροπής

της 31ης Μαΐου 2000

για θέσπιση, για την περίοδο από 1ης Ιουλίου 2000 έως 30ής Ιουνίου 2001, των λεπτομερών κανόνων εφαρμογής για τις δασμολογικές ποσοστώσεις βοείου κρέατος καταγωγής Εσθονίας, Λετονίας και Λιθουανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως των αγορών στον τομέα του βοείου κρέατος(1), και ιδίως το άρθρο 32 παράγραφος 1,

την απόφαση 98/677/ΕΚ του Συμβουλίου, της 18ης Μαΐου 1998, για τη σύναψη του πρωτοκόλλου προσαρμογής των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λιθουανίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των διαπραγματεύσεων του Γύρου της Ουρουγουάης στο γεωργικό τομέα, συμπεριλαμβανομένων των βελτιώσεων του ισχύοντος προτιμησιακού καθεστώτος(2), και ιδίως το άρθρο 2,

την απόφαση 1999/86/ΕΚ του Συμβουλίου, της 18ης Μαΐου 1998, για τη σύναψη του πρωτοκόλλου προσαρμογής των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των διαπραγματεύσεων του Γύρου της Ουρουγουάης στο γεωργικό τομέα, συμπεριλαμβανομένων των βελτιώσεων του ισχύοντος προτιμησιακού καθεστώτος(3), και ιδίως το άρθρο 2,

την απόφαση 1999/790/ΕΚ του Συμβουλίου, της 18ης Μαΐου 1998, για τη σύναψη του πρωτοκόλλου προσαρμογής των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των διαπραγματεύσεων του Γύρου της Ουρουγουάης στο γεωργικό τομέα, συμπεριλαμβανομένων των βελτιώσεων του ισχύοντος προτιμησιακού καθεστώτος(4), και ιδίως το άρθρο 2,

Εκτιμώντας τα ακόλουθα:

(1) Οι αποφάσεις 98/677/ΕΚ, 1999/86/ΕΚ και 1999/790/ΕΚ προέβλεψαν το άνοιγμα ορισμένων ετησίων δασμολογικών ποσοστώσεων προϊόντων με βάση το κρέας. Για τις εισαγωγές στο πλαίσιο των ποσοστώσεων αυτών εφαρμόζεται μείωση των ποσοστών των δασμών που καθορίζονται στο κοινό δασμολόγιο (ΚΔ) κατά 80 %. Είναι αναγκαίο να θεσπιστούν λεπτομερείς κανόνες εφαρμογής των εν λόγω ποσοστώσεων για την περίοδο από 1ης Ιουλίου 2000 έως 30ής Ιουνίου 2001.

(2) Επειδή τα εν λόγω καθεστώτα ενέχουν εγγενώς τον κίνδυνο κερδοσκοπίας στον τομέα του βοείου κρέατος, πρέπει να καθοριστούν επακριβείς όροι για την πρόσβαση των εμπορευμάτων στα εν λόγω καθεστώτα. Ο έλεγχος των όρων αυτών απαιτεί να υποβάλλεται η αίτηση στο κράτος μέλος στο οποίο ο εισαγωγέας είναι εγγεγραμμένος στο μητρώο του φόρου προστιθέμενης αξίας (ΦΠΑ).

(3) Όσον αφορά τα δικαιώματα εισαγωγής, θα πρέπει να προβλεφθεί να χορηγούνται μετά από χρονική προθεσμία εξέτασης και, ενδεχομένως, με την εφαρμογή ενιαίου ποσοστού μείωσης.

(4) Λαμβανομένων υπόψη των διατάξεων των προαναφερθεισών συμφωνιών, οι οποίες διασφαλίζουν την καταγωγή του προϊόντος, πρέπει παράλληλα να προβλεφθεί ότι η διαχείριση του εν λόγω καθεστώτος πραγματοποιείται με τη βοήθεια αδειών εισαγωγής. Για το σκοπό αυτό πρέπει να προβλεφθούν, ιδίως, οι λεπτομέρειες υποβολής των αιτήσεων καθώς και τα στοιχεία που πρέπει να περιέχουν οι αιτήσεις και οι άδειες, ενδεχομένως κατά παρέκκλιση ή συμπληρωματικώς προς ορισμένες διατάξεις του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, περί κοινών τρόπων εφαρμογής του καθεστώτος αδειών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία με τον κανονισμό (ΕΚ) αριθ. 1127/1999(6), και τον κανονισμό (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(7), όπως τροποποιήθηκε τελευταία με τον κανονισμό (ΕΚ) αριθ. 2648/98(8).

(5) Προς αποφυγήν κερδοσκοπίας, πρέπει να περιορίζεται η χορήγηση πιστοποιητικών εισαγωγής για έναν εμπορευόμενο στην ποσότητα για την οποία του παραχωρήθηκαν δικαιώματα εισαγωγής.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από 1ης Ιουλίου 2000 έως 30ής Ιουνίου 2001, μπορούν να εισαχθούν, σύμφωνα με τις διατάξεις του παρόντος κανονισμού:

- 1875 τόνοι βοείου κρέατος, νωπού, απλής ψύξεως ή κατεψυγμένου, που υπάγεται στους κωδικούς ΣΟ 0201 και 0202, καταγωγής Λιθουανίας, Λετονίας και Εσθονίας· η ποσόστωση αυτή φέρει τον αύξοντα αριθμό 09.4561,

- 250 τόνοι προϊόντων που υπάγονται στον κωδικό ΣΟ 16025010 καταγωγής Λετονίας· η ποσόστωση αυτή φέρει τον αύξοντα αριθμό 09.4562.

2. Οι δασμοί που καθορίζονται στο κοινό δασμολόγιο μειώνονται κατά 80 % για τις ποσότητες που αναφέρονται στην παράγραφο 1.

Άρθρο 2

1. Για να επωφεληθεί των αναφερόμενων στο άρθρο 1 ποσοστώσεων εισαγωγής, ο αιτών πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης, οφείλει να αποδείξει, κατά τρόπο που ικανοποιεί τις αρμόδιες αρχές του οικείου κράτους μέλους, ότι άσκησε τουλάχιστον μία φορά κατά τη διάρκεια του τελευταίου δωδεκαμήνου εμπορική δραστηριότητα στον τομέα των συναλλαγών βοείου κρέατος με τρίτες χώρες.

2. Η αίτηση δικαιωμάτων εισαγωγής υποβάλλεται μόνο στο κράτος μέλος όπου ο αιτών είναι εγγεγραμμένος σε εθνικό μητρώο ΦΠΑ.

3. Για κάθε μία από τις ομάδες προϊόντων που αναφέρονται αντιστοίχως στο άρθρο 1 παράγραφος 1, πρώτη ή δεύτερη περίπτωση:

- η αίτηση δικαιωμάτων εισαγωγής πρέπει να αφορά ελάχιστη ποσότητα προϊόντων βάρους 15 τόνων, χωρίς να υπερβαίνει τη διαθέσιμη ποσότητα,

- μπορεί να υποβληθεί μία μόνο αίτηση ανά ενδιαφερόμενο,

- στην περίπτωση που ο ίδιος ενδιαφερόμενος υποβάλλει περισσότερες από μία αιτήσεις για μία ομάδα προϊόντων, όλες οι αιτήσεις του που αφορούν την ομάδα αυτή κρίνονται ως μη αποδεκτές.

Άρθρο 3

1. Οι αιτήσεις δικαιωμάτων εισαγωγής μπορούν να κατατεθούν μόνο από τις 7 έως τις 17 Ιουλίου 2000.

2. Μετά τον έλεγχο των υποβληθέντων εγγράφων, τα κράτη μέλη κοινοποιούν στην Επιτροπή, το αργότερο έως την πέμπτη εργάσιμη ημέρα μετά το πέρας της περιόδου κατάθεσης των αιτήσεων, τον κατάλογο των αιτούντων και τις ποσότητες που έχουν ζητήσει για κάθε αύξοντα αριθμό.

Όλες οι κοινοποιήσεις, συμπεριλαμβανομένων των κοινοποιήσεων με την ένδειξη "ουδέν", διαβιβάζονται με φαξ, με τη χρήση των εντύπων που παρατίθενται στα παραρτήματα 1 και 2.

3. Η Επιτροπή αποφασίζει, το συντομότερο δυνατόν και ανά ομάδα προϊόντων κάθε περιπτώσεως του άρθρου 1 παράγραφος 1, κατά πόσον είναι δυνατόν να δοθεί συνέχεια στις αιτήσεις. Αν οι ποσότητες τις οποίες αφορούν οι αιτήσεις υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ζητούμενων ποσοτήτων ανά ομάδα προϊόντων κάθε περιπτώσεως του άρθρου 1 παράγραφος 1.

Άρθρο 4

1. Η εισαγωγή των χορηγούμενων ποσοτήτων εξαρτάται από την προσκόμιση ενός ή περισσοτέρων αδειών εισαγωγής.

2. Η αίτηση για άδεια εισαγωγής επιτρέπεται να κατατίθεται:

- μόνο στο κράτος μέλος στο οποίο κατατέθηκε η αίτηση χορήγησης εισαγωγής,

- από τον εμπορευόμενο στον οποίο χορηγήθηκαν δικαιώματα εισαγωγής σύμφωνα με το άρθρο 3 παράγραφος 3. Τα δικαιώματα εισαγωγής που χορηγούνται σε εμπορευόμενο του παρέχουν το δικαίωμα έκδοσης αδειών εισαγωγής για ποσότητα ισοδύναμη με τα χορηγηθέντα δικαιώματα.

3. Η αίτηση άδειας και η άδεια περιλαμβάνουν:

α) στη θέση 8:

- στην περίπτωση του άρθρου 1 παράγραφος 1, πρώτη περίπτωση, την ένδειξη της χώρας καταγωγής,

- στην περίπτωση του άρθρου 1 παράγραφος 1, δεύτερη περίπτωση, την ένδειξη Λετονία.

Η άδεια καθιστά υποχρεωτική την εισαγωγή από μία ή περισσότερες από τις εμφαινόμενες χώρες·

β) στη θέση 16, την ένδειξη μίας από τις ομάδες των κωδικών της συνδυασμένης ονοματολογίας, αναφερόμενη στην ίδια περίπτωση:

- 0201, 0202,

- 1602 50 10·

γ) στη θέση 20, μία τουλάχιστον από τις εξής ενδείξεις:

- Reglamento (CE) n° 1173/2000

- Forordning (EF) nr. 1173/2000

- Verordnung (EG) Nr. 1173/2000

- Κανονισμός (ΕΚ) αριθ. 1173/2000

- Regulation (EC) No 1173/2000

- Règlement (CE) n° 1173/2000

- Regolamento (CE) n. 1173/2000

- Verordening (EG) nr. 1173/2000

- Regulamento (CE) n.o 1173/2000

- Asetus (EY) N:o 1173/2000

- Förordning (EG) nr 1173/2000.

4. Οι εκδιδόμενες άδειες ισχύουν σε όλη την Κοινότητα.

Άρθρο 5

Οι διατάξεις των κανονισμών (ΕΟΚ) αριθ. 3719/88 και (ΕΚ) αριθ. 1445/95 εφαρμόζονται με την επιφύλαξη των διατάξεων του παρόντος κανονισμού.

Άρθρο 6

Τα προϊόντα απολαύουν των δασμών που αναφέρονται στο άρθρο 1 κατόπιν υποβολής είτε πιστοποιητικού κυκλοφορίας EUR.1 το οποίο χορηγείται από τη χώρα εξαγωγής σύμφωνα με τις διατάξεις του πρωτοκόλλου αριθ. 3 που επισυνάπτεται στις ευρωπαϊκές συμφωνίες με τις Βαλτικές Χώρες, είτε δηλώσεως που συντάσσεται από τον εξαγωγέα σύμφωνα με τις διατάξεις του εν λόγω πρωτοκόλλου.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαΐου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 321 της 30.11.1998, σ. 1.

(3) ΕΕ L 29 της 3.2.1999, σ. 9.

(4) ΕΕ L 317 της 10.12.1999, σ. 1.

(5) ΕΕ L 331 της 2.12.1988, σ. 1.

(6) ΕΕ L 135 της 29.5.1999, σ. 48.

(7) ΕΕ L 143 της 27.6.1995, σ. 35.

(8) ΕΕ L 335 της 10.12.1998, σ. 39.

ΠΑΡΑΡΤΗΜΑ I

Αριθ. φαξ: (32-2) 296 60 27

Εφαρμογή του κανονισμού (ΕΚ) αριθ. 1173/2000

Αύξων αριθμός: 09.4561

>PIC FILE= "L_2000131EL.002802.EPS">

ΠΑΡΑΡΤΗΜΑ II

Αριθ. φαξ: (32-2) 296 60 27

Εφαρμογή του κανονισμού (ΕΚ) αριθ. 1173/2000

Αύξων αριθμός: 09.4562

>PIC FILE= "L_2000131EL.002902.EPS">